钦定古今图书集成/明伦汇编/官常典/第061卷 > 北海敬王睦
## 钦定古今图书集成/明伦汇编/官常典/第061卷 > 北海敬王睦

按《后汉书北海靖王传》：“靖王兴立三十九年薨，子敬
王睦嗣。睦少好学，博通书传，光武爱之，数被延纳。显
宗之在东宫，尤见幸待，入侍讽诵，出则执辔。中兴初，
禁网尚阔，而睦性谦恭好士，千里交结，自名儒宿德，
莫不造门，由是声价益广。永平中，法宪颇峻，睦乃谢
绝宾客，放心音乐。然性好读书，常为爱翫。岁终，遣中”
大夫奉璧朝贺，召而谓之曰：“朝廷设问寡人，大夫将
何辞以对？”使者曰：“大王忠孝慈仁，敬贤乐士，臣虽蝼
蚁，敢不以实睦。”曰：“吁，子危我哉！此乃孤幼时进趣之
行也。”大夫其对以：孤袭爵以来，志意衰惰，声色是娱，
犬马是好。使者受命而行，其能屈伸若此。初，靖王薨，
悉推财产与诸弟，虽王车服珍宝非列侯制，皆以为
分，然后随以金帛赎之。睦能属文，作《春秋旨义终始
论》及赋颂数十篇。又善史书，当世以为楷则。及寝病，
帝驿马令作草书尺牍十首。立十年薨，子哀王基嗣。